Bahrain

**Karajaan Bahrain** (Bahaso Arab: مملكة البحرين) adolah sabuah nagara kapulauan di Taluak Persia nan indak mampunyoi pabatehan darek. Taluak Bahrain ko marupoan pamisah antaro nagara ko jo Qatar dan Arab Saudi. Nagara Arab Saudi talatak di barat Bahrain, dan disambuang ka Bahrain liwaik Tambak Raja Fahd nan dibukak sacaro rasmi pado 25 November 1986. Nagara Qatar talatak di selatan Bahrain, di subarang Taluak Persia. Laweh wilayah Bahrain ampia samo jo laweh wilayah DKI Jakarta, iyolah 780&nbsp;km2.

## Sijarah
Bahrain ko alah diunyi dek manusia dari jaman pra-sajarah. Lokasinyo nan strategis di Taluak Persia ko alah bapangaruah bagi urang-urang Assyria, Babilonia, Yunani, Persia, dan tarakia sakali Arab (panduduaknyo ko kamudian jadi Muslim). Bahrain pado jaman daulu ko dikenal jo namo Dilmun , Tylos (namo Yunaninyo), dan banamo Mishmahig kutiko jaman pamarintahan Kasultanan Parsia.

Pulau-pulau di Bahrain nan talatak di tangah-tangah selatan Taluak Parsia ko barasia manariak paro panjajah sapanjang sajarah. Bahrain dalam Bahaso Arab nan aratinyo "Duo Lauik". Iko marujuak pado kanyataan jikok pulau ko mampunyoi duo sumber aia nan bedo, aia tawa nan tibo dari dalam tanah dan aia asin nan ado di sakita pulau.

Sabagai sabuah pulau strategis nan talatak di antaro  Timur dan Barat, tanah nan subua, dan aia tawar balimpah, dan tampek panyalam mancari mutiaro alah mambuek Bahrain sabagai pusaik pamukiman sapanjang. Dalam 2300 taun, Bahrain marupoan pusaik padagangan dunia di antaro Mesopotamia (kini ko Irak) dan Lambah Indus (kini marupoan wilayah di India). Adolah jaman Delmon nan ado kaitan arek jo jaman Sumeria pado abaik katigo SM. Bahrain marupoan bagian dari Babilon labiah kurang pado taun 600 SM. Manuruik catatan sajarah, bahrain dikenal liwaik julukan nan di antaronyo adolah "Mutiaro Taluak Pasia".

Bahrain inggo taun 1521 tadiri dari daerah Ahsa (nan labiah gadang), Qatif (kaduonyo kini provinsi timur Arab Saudi), sarato Awal (kini pulau Bahrain). Wilayah Bahrain manjulang inggo (kini) Kuwait inggo Oman dan banamo Provinsi Bahrain (atau *Iqlim Al-Bahrain*). Namun pado 1521, datangnyo Portugis alah mambuek Awal (kini Bahrain) tapisah jo daerah lain dan inggo kini Bahrain adolah wilayah nan dikenal kini.

Dari abaik anam baleh Masehi inggo taun 1743, pamarintahan Bahrain salalu baubah di antaro Portugis dan Persia. Pado akianyi, Sultan Persia, Nadir Shah manguasai Bahrain dan dek sabab politik mandukuang mayoritas Syiah. Pado liwaik abaik ka-18 Masehi, Dunsanak Al-Khalifah maambiak aliah pulau ko. Untuak manjago pulau ko indak jatuah lai ka Persia, mareka mambuek pasahabaikan jo Britania Rayo dan kini manjadi nagari di bawah Britania Rayo.

Minyak ditamuan pado taun 1931 dan sajak itu Bahrain dibangun dan mambuek modernisasi nan sangaik maju. Iko juo mambuek hubuangan jo Britania Rayo labiah baiak dan buktinyo adolah banyak bana pangkalan Inggris nan pindah ka pulau tasabuik. Pangaruah kuek jo pakambangan nagari ko, puncaknyo kutiko Charles Belgrave ditunjuak sabagai panasihaik. Kamudian, Belgrave mambuek sistem pandidikan modern sabagai bagian pandidikan di Bahrain.

Salapeh Parang Dunio II, sentimen anti-Inggris menguek di wilayah-wilayah Arab dan mambuek adonyo karusuahan di Bahrain. Pado taun 1960-an, Inggris manyarahan Bahrain pado Arbitrase internasional dan maminto jo PBB untuak maambiak aliah tangguang jawek. Pado taun 1970, Iran taruih manaruih manuntuik hak tahadok Bahrain dan pulau-pulau lain di Taluak Persia, namun salah satu pajanjian jo Britania Rayo, mareka kamudian supakaik untuak indak manaruihan tuntutan jo Bahrain apabilo tuntutan (Iran) lainnyo ditarimo.

Britania Rayo mundua dari Bahrain pado bulan Agustus 1971, manjadikan Bahrain sabagai negari nan 'mardeka'. Maningkeknyo arago minyak pado taun 1980-an mambuek Bahrain bauntuang, namun arago minyak nan turun drastis indak mambuek ekonomi di nagari tu tagaduah walaupun taraso sulit. Iko barakibaik sektor ekonomi dipaso bakambang dan bamacam-macam.

Salapeh tajadinyo Revolusi Islam Iran pado taun 1979, tokoh Syiah Bahrain pado taun 1981 mambuek parabuikan wilayah. Namun baa ka baa, pacuboan mareka gagal. Pado taun 1994, karusuahan dan karusuahan dek golongan Syiah nan indak pueh dek pamarentahan nan indak adia.

Bulan Maret 1999, Hamad ibn Isa al-Khalifah manggantian abaknyo sabagai kapalo nagara. Inyo mambuek parubahan nan bamacam-macam, di antaronyo; maragiah hak piliah untuak kaum padusi dan sado tahanan politik dibebaskan.

Bahrain kini marupoan anggota Liga Arab.

## Politik
Bahrain adolah nagara nan manjalankan sistem monarki konstitusional nan dikapaloi dek rajo Syekh Hamad bin Isa Al Khalifah; kapalo pamarintahan maso iko adolah Padano Mantari Syekh Khalifah bin Salman Al Khalifah nan mangapaloi anggota kabinet 15 urang. Bahrain manggunoan sistem dwi-parundangan, nan mukasuiknyo adolah Dewan Perwakilan dan Majelis Syura nan dipiliah dek rajo. Kaduo dewan mampunyoi anggota 40 urang. Pamilihan umum diadokan pado taun 2002 jo anggota parlemen jo jabatan dalam ampek taun satu periode.

## Kagubernuran
Mulonyo koto-koto di Bahrain ko tadiri dari salapan anggota koto Manama nan dibantuak pado Juli 1919. Anggota koto dipiliah tiok taunnyo, dan kunun koto-koto tasabuik marupoan koto nan patamo kali dibantuak di Dunia Arab. Pamarintah koto ko mampunyoi tangguang jawek untuak mambarasiahan jalan dan manyewa bangunan dan lapau-lapau untuak nan nio manyewa. Pado taun 1929, dibuek palawehan jalan sarato pasa pambukaan dan sabuah rumah untuak potoang binatang nan dalam bahaso Inggirih disabuik *slaughterhouses*. Pado taun 1958, pamarintah muloi mambuek proyek pamurnian aia. Pado taun 1960, Bahrain mambantuak ampek koto, diantaronyo adolah Manama, Hidd, Al Muharraq dan Riffa .

Pamiliahan koto patamo nan ka diadokan di Bahrain salapeh kamerdekaan taun 1971, diadokan pado taun 2002. Nan paliang baru-baru ko pado taun 2010.

Pado 3 Juli 2002, Bahrain dibagi ka dalam limo saedaran administratif, masiang-masiang mampunyoi gubernur surang. Diantaronyo:

## Ekonomi

Dek Bahrain talatak di wilayah nan kadar paningkekan aragp minyak nan tinggi, patumbuahan ekonomi Bahrain adolah nan paliang capek pado Januari 2006 manuruik Komisi Ekonomi dan Sosial PBB untuak Asia tangah. Bahrain juo mampunyoi pasaran ekonomi nan paliang bebas di  Timur  Tangah manuruik Indeks Kebebasan Ekonomi 2006 terbitan Heritage Foundation, dan duduak di paringkek ka-25 sabagai ekonomi nan paliang bebas di dunia.

## Demografi
Panduduak Bahrain batambuah jadi 1.2 maliyun, 568,399 jiwa marupoan panduduak asli Bahrain dan 666,172 jiwa indak panduduak asli Bahrain. Kamudian maningkek dari 1.05 maliyun jiwa (517,368 jiwa indak panduduak asli) di taun 2007, taun kutiko panduduak Bahrain alah liwaik dari satu maliyun jiwa musiki panduduak mayoritas dari Timua Tangah, ado jumlah panduduak nan cukuik gadang dari Asia Tenggara di Bahrain. Pado taun 2008, labiah kurang 290.000 rakyaik India tingga di Bahrain, dan itu manyababan urang India ko manjadi panduduak asiang paliang gadang di nagari iko. Pado taun 2010, kapadek'an panduduak sarami 1.646 urang per km2.

### Suku Banso
Panduduak Bahrain sangaik majemuk. tadapek sakurang-kurangnyo 8 dan 9 kalompok suku banso nan bedo dari rakyaik Bahrain. Panduduak Bahrain Syiah dibagi ka dalam duo kalompok, Bahrani dan Ajam. Sabagian gadang dari Bahrani Syiah marupoan suku Baharna. Baharna marupoan katurunan dari panduduak sabalun Islam nan asli di Bahrain. Panduduak pra-Islam di Bahrain tadiri dari Arab Kristen co Abd Al-Qays, Aram Kristen, urang Persia nan batutua dalam baso Zoroastrian atau Majusi, sarato patani-patani Yahudi.

Suku Ajam marupoan suku Persia Syiah. Indak co suku Baharna, suku Ajam indak suku Arab. Urang Persia Syiah mambantuak komunitas gadang di Manama dan Muharraq. Urang Persia Bahrain mampatahanan budayo dan agamo nan bedo, tapi alah lamo barasimilasi ka dalam budayo Bahrain, mareka manyabuik diri mareka sabagai urang Persia Bahrain daripado Iran. 22 % urang Bahrain marupoan urang Persia Syiah.

Diantaro panduduak Bahrain Sunni, ado rami suku banso nan babedo. Urang Bahrain Sunni sabagian gadang dibagi ka dalam duo kalompok suku banso utamo, urang urban Arab (al-Arab) dan Huwala. Urban Arab paliang gadang marupoan katurunan dari Arab Sunni nan sacaro tradisinyo marupoan panyalam mutiara, sudaga, palauik, panggalih dan pamanciang sabalun jaman pra-minyak. Urban Arab marupoan suku nan paliang bapangaruah di Bahrain, mareka mamacik sabagian gadang latak pamarintah dan monarki Bahrain sabagian gadang marupoan urban Arab. Sacaro tradisinyo, urang urban Arab batampek tingga di daerah co Zallaq, Muharraq, Riffa dan Pulau Hawar. Sadang Huwala marupoan katurunan dari Iran Sunni, sabagian daripado mareka marupoan etnik Persia dan minoritas ketek dari mareka marupoan etnik Arab Sunni nan bacampua jo etnik Persia. Kamudian ado juo Baloch, urang Afro-Arab, India dan urang etnik kasukuan.

### Agamo

Agamo rasmi di Bahrain adolah Islam dan sabagian gadang panduduak Bahrain baagamo Islam. Indak ado data rasmi tantang barapo banyak panduduak Syiah dan Sunni diantaro panduduak-panduak Muslim di Bahrain, tapi kiro-kiro 65-75% dari Muslim di Bahrain marupoan Syiah.

Ado komunitas panduduak asli Kristen di Bahrain. Urang Bahrain nan baagamo Kristen bajumlah 1000 urang. Sabagian gadang rakyaik Bahrain Kristen condoang ka Kristen Ortodoks.

Sajak masuaknyo paro pandatang asiang dan pakarajo asiang dari Asia Tenggara co India, Filipina dan Sri Lanka, persentase kasaluruahan umaik Muslim muloi manurun pado taun baru-baru ko. Manuruik data pado 2001, panduduak Bahrain nan baagamo Islam adolah 81.2%, sadang nan Kristen 10%, dan 9.8 marupoan umaik Hindu dan umaik agamo lain. Dan dato 2010 mancataik kok panduduak Muslim turun ka 70.2%.

### Baso
Bahaso Arab marupoan bahaso rasmi Bahrain musiki Bahaso Inggirih juo banyak digunoan dek urang-urang di Bahrain. Dialek Arab Bahrain nan paliang banyak digunoan. Dialek Bahrain ko babedo saketek jo baso Arab standar.

## Budayo

### Ari-ari perai

## Caliak pulo
*Daftar nagara badaulaik

## Rujuakan